KIRJALLINEN KYSYMYS E-1491/00 esittäjä(t): Erik Meijer (GUE/NGL) komissiolle. Alueiden komitean jäsenten ryhmä- tai puoluekokouskulujen korvaaminen.



Virallinen lehti nro 081 E , 13/03/2001 s. 0046 - 0047



KIRJALLINEN KYSYMYS E-1491/00 esittäjä(t): Erik Meijer (GUE/NGL) komissiolle (11. toukokuuta 2000) Aihe: Alueiden komitean jäsenten ryhmä- tai puoluekokouskulujen korvaaminen 1. Kun otetaan huomioon, että alueiden komitean jäsenet eivät ole äänestäjien tai poliittisten puolueidensa valtuuttamia, vaan he edustavat kansallisina delegaatioina maittensa kaikkia alueellisia hallintoja, rohkaistaanko ja/tai tunnustetaanko poliittisten ryhmien olemassaolo kyseisessä komiteassa? 2. Miten komissio perustelee ensimmäiseen kysymykseen antamassaan vastauksessaan omaksumansa kannan? 3. Voidaanko kulut, joita alueiden komitean jäsenille aiheutuu, kun he matkustavat ja osallistuvat ensimmäisessä kysymyksessä tarkoitettujen poliittisten ryhmien kokouksiin, korvata heille Euroopan unionin varoista? 4. Voidaanko kulut, joita alueiden komitean jäsenille aiheutuu, kun he matkustavat ja osallistuvat samanhenkisten poliittisten puolueiden eurooppalaisten yhteistyöjärjestöjen kokouksiin, korvata heille Euroopan unionin varoista? 5. Jos vastaus edellä mainittuihin kysymyksiin on myönteinen, katsooko komissio, että kyseinen tilanne voi jatkua, vai että sen on muututtava? 6. Miten komissio perustelee kysymykseen viisi antamassaan vastauksessaan ottamansa kannan? Michaele Schreyerin komission puolesta antama vastaus (19. heinäkuuta 2000) Vastauksena arvoisan parlamentin jäsenen kysymykseen komissio esittää alueiden komitean antamien tietojen perusteella seuraavaa: 1. ja 2. On totta että Euroopan yhteisön perustamissopimuksessa ei ole määräyksiä, jotka koskisivat poliittisten ryhmien olemassaoloa alueiden komiteassa. Koska komitean jäsenet ovat valittuja edustajia, on kuitenkin tärkeää ja hyödyllistä, että he edustavat samankaltaista poliittista ideologiaa; tämä ansaitsee myös alueiden komitean tuen. Poliittisten ryhmien olemassaolosta alueiden komiteassa säädetään komitean työjärjestyksessä. Työjärjestyksen 9 artiklan 1 kohdassa säädetään, että jäsenet ja varajäsenet voivat muodostaa ryhmiä edustamiensa poliittisten suuntausten mukaisesti; poliittisen ryhmän muodostamisesta, hajottamisesta tai muusta muutoksesta tulee ilmoittaa komitean puheenjohtajalle (mldr) puheenjohtaja huolehtii siitä, että tieto ryhmän perustamisesta, perustetun ryhmän nimi, sen työvaliokuntaan kuuluvien jäsenten nimet, ryhmän jäsenmäärä sekä tieto ryhmän hajottamisesta julkaistaan Euroopan yhteisöjen virallisessa lehdessä (9 artikla 3 kohta). 3. ja 4. Kuluista, jotka syntyvät alueiden komitean jäsenten matkoista poliittisten ryhmien kokouksiin, säädetään työjärjestyksessä. Työjärjestyksen 9 artiklan 5 kohdan mukaan alueiden komitean pääsihteeri asettaa poliittisten ryhmien ja niiden muodostamien elinten käyttöön kokouksia, ryhmätoimintaa, julkaisuja ja sihteeristön toimintaa varten asianmukaiset voimavarat. Kunkin poliittisen ryhmän voimavarat korvamerkitään talousarvioon. Kuluista, jotka syntyvät alueiden komitean jäsenten matkoista samanhenkisten poliittisten puolueiden eurooppalaisten yhteistyöjärjestöjen kokouksiin, säädetään alueiden komitean ulkoista toimintaa koskevan asetuksen 22 artiklassa. Maksutavoista määrätään AK:n päätöksessä, joka koskee kuljetuskustannusten, päivärahojen ja matkakulujen korvaamista, erityisesti sen 1 b) artiklassa (päätös 31/2000, tehty 15. helmikuuta 2000). 5. ja 6. Komissio voi arvioida alueiden komitean antamia säännöksiä vain niiden oikeuksien nojalla, jotka sille on perustamissopimuksessa annettu.